Vnszenn vruntlikenn groet vnde wes wi gudes vormogen stedes touorenn. Ersamen leuen herenn, holde gunnere vnnde gude vruntden. Wij doen jwue erszamheyt witlickenn, dat wi hebben dussenn jegenwerdigenn breffuisers vnszenn vulmectugenn szendeboden nw wtgeszent vnnde geskicket vmme vnszer vnnde vnszer kerkenn wordende szake vnnde werffue to Room etc. War vmme szo ys vnsze andektigen vnnde ganssze vruntliken bede vnnde beger to iwuer erszamheyt, dat gy vnszen vorbenomeden sendebodenn gunstick godwillich vordelick vnnde behulpelick weszenn willenn myt den bestenn epte sze iw was behoff hadde jn eren szakenn. Dat vorschulle wi tegen jwuer erszamiheyt alletiidt gerne war wij kunnen vnnde vormogenn, den wi Gode beuelen frolich vnnde gesunt to ewigenn tiidenn. Gescreuen to Abow anno Domini mdvij° ipso die conuersionis beati Pauli apostoli, nostris sub sigillis. Johannes Olaui electus et capitulum ecclesie Aboensis. Adress: Deme erszamenn vorsicktugenn vnnde wolwiszenn heren borgemeystere vnnde raadtmannen der stadt Reffuel.